สำนักงานปลัดสำนักนายกรัฐมนตรี เข้าสู่ปีที่ 61 มุ่งมั่นเพิ่มประสิทธิภาพการทำงานภายใต้รูปแบบชีวิตวิถีใหม่ ขับเคลื่อนบูรณาการงานภาครัฐ เพิ่มความสุขและรอยยิ้มให้ประชาชน
นายธีรภัทร ประยูรสิทธิ ปลัดสำนักนายกรัฐมนตรี กล่าวเนื่องในวาระครบรอบ 61 ปี ของการสถาปนาจัดตั้งสำนักงานปลัดสำนักนายกรัฐมนตรี ว่า ตลอดระยะเวลา 60 ปีที่ผ่านมา ข้าราชการ พนักงานและเจ้าหน้าที่ของสำนักงานปลัดสำนักนายกรัฐมนตรีได้ปฏิบัติงานอย่างต่อเนื่องในการขับเคลื่อนงานสำคัญทุกมิติของรัฐบาลมาโดยตลอด ทำให้การบริหารงานภาพรวมส่วนกลางของประเทศ สามารถขับเคลื่อนงานการพัฒนาประเทศ การพัฒนาคุณภาพชีวิตและการแก้ไขปัญหาความเดือดร้อนของประชาชนเป็นไปได้ด้วยดี ขณะที่ ปี 2563 ที่ผ่านมา เป็นช่วงเวลาที่ทั่วโลกเผชิญปัญหาการแพร่ระบาดของโรคโควิด-19 นอกจากภารกิจงานตามปกติในการขับเคลื่อนนโยบายรัฐบาลไปสู่การปฏิบัติแล้ว ยังมีการทำงานในคณะกรรมการ คณะอนุกรรมการและคณะทำงานระดับชาติรวมมากกว่า 300 คณะ รวมทั้งการติดตามงานสำคัญของรัฐบาลตามยุทธศาสตร์ชาติ 20 ปี แผนปฏิรูปประเทศและแผนต่างๆ ที่เกี่ยวข้อง ขณะเดียวกัน รัฐบาลยังได้มอบหมายให้สำนักงานปลัดสำนักนายกรัฐมนตรี ดำเนินการในภารกิจพิเศษ สนับสนุนการปฏิบัติงานของ ศบค. ช่วยเหลือเยียวยาประชาชนและฟื้นฟูเศรษฐกิจหลังสถานการณ์โควิด-19  รวมทั้งประชาสัมพันธ์สร้างการรับรู้ให้ประชาชนในทุกด้านและการประสานงานด้านจิตอาสาเพื่อสังคม โดยได้รับความร่วมมือร่วมใจจากข้าราชการ พนักงานและเจ้าหน้าที่ทุกระดับเป็นอย่างดี ทำให้มีผลงานเป็นที่ประจักษ์และเป็นภาพลักษณ์ที่ดีให้กับรัฐบาลอย่างไรก็ตาม ในปี 2564 เป็นปีที่สำนักงานปลัดสำนักนายกรัฐมนตรี ขึ้นปีที่ 61 นับเป็นก้าวย่างที่สำคัญในการดำเนินงานสนับสนุนงานแก้ไขปัญหาวิกฤติโควิด-19 ในทุกมิติ รวมทั้งงานที่สำคัญอื่นๆ จึงขอให้เจ้าหน้าที่ทุกคน ร่วมกันทำงานเพื่อให้ประเทศผ่านสถานการณ์วิกฤตนี้ กลับสู่สภาวะปกติและนำไปสู่ความมั่นคง มั่งคั่ง ยั่งยืนตามยุทธศาสตร์ชาติ 20 ปี พร้อมย้ำว่า เจ้าหน้าที่ทุกคนจะอยู่เคียงข้างประชาชนทุกสถานการณ์และมีความมุ่งมั่นที่จะเพิ่มความสุข เติมรอยยิ้มให้คนไทยอย่างเต็มกำลังความสามารถต่อไป